*Tämä artikkeli käsittelee yhdysvaltalaista tilannekomediasarjaa. Artikkeli Jäitä hattuun! kertoo suomalaisesta sketsisarjasta.*

**Jäitä hattuun** (engl. *Curb Your Enthusiasm*) on yhdysvaltalainen tilannekomediasarja. Sarjan on luonut työstään *Seinfeldin* parissa tunnettu Larry David, joka toimii sarjassa myös käsikirjoittajana ja vastaavana tuottajana sekä näyttelee pääosassa itseensä perustuvaa hahmoa, *Seinfeldilla* rikastunutta ja osa-aikaisesti eläköitynyttä tv-käsikirjoittaja Larry Davidia. Sarjaa on Yhdysvalloissa tuotettu HBO-kaapelitelevisiokanavalle yhdeksän tuotantokautta vuosina 2000–2011 sekä 2017. Kymmenennen kauden tuotanto alkoi vuonna 2018. Suomessa sarjaa on esittänyt Canal+ ja Yle Teema.

Sarjan konsepti
---------------

Sarja on sijoittunut Los Angelesiin ja perustuu löyhästi Larry Davidin omaan elämään televisiotyöllään upporikastuneena tv-käsikirjoittajana. Tyyliltään sarjan huumori muistuttaa Davidin aiempaa hittisarjaa *Seinfeldia*, keskittyen paljolti jokapäiväisten asioiden, maneerien ja sosiaalisen kanssakäynnin tarkasteluun ja satirisointiin. *Jäitä hattuun* on kuvattu dokumentaristiseen tyyliin käsivarakameralla ja hahmojen välinen dialogi on suurilta osin improvisoitua.

Sarjan keskeisimmät henkilöt Larry Davidin lisäksi ovat hänen koeteltu vaimonsa Cheryl (näyttelee Cheryl Hines), managerinsa Jeff Green (näyttelee Jeff Garlin) sekä tämän vaimo Susie (näyttelee Susie Essman). Sarjassa on myös vieraillut lukuisia tunnettuja koomikoita ja näyttelijöitä, yleensä itseään esittäen. Toistuvissa rooleissa esiintyvät Davidin ystävät näyttelijä Ted Danson ja koomikko Richard Lewis, mutta myös muun muassa Ben Stiller, Mel Brooks, David Schwimmer, Hugh Hefner ja Dustin Hoffman ovat esiintyneet sarjassa. Seitsemännellä tuotantokaudella mukana ovat myös *Seinfeldista* tutut Jerry Seinfeld, Julia Louis-Dreyfus ja Michael Richards.

Vuonna 2013 HBO ensiesitti *Jäitä hattuun* -sarjaa tyyliltään muistuttavan elokuvan *Clear History*. Sen pääosan esittäjä ja yksi käsikirjoittajista on Larry David.

Lähteet
-------

1. 1 2  Curb Your Enthusiasm HBO *Emmy Awards*. Television Academy (Academy of Television Arts & Sciences). Viitattu 4.1.2019. (englanniksi)
2. 1 2  Curb Your Enthusiasm *Golden Globes*. Hollywood Foreign Press Association (HFPA). Viitattu 4.1.2019. (englanniksi)
3. ↑  Walker, Maxton: Deep down, I'm really shallow *TV & Radio*.  24.2.2003. The Guardian. Viitattu 4.1.2019. (englanniksi)
4. ↑  Wittmer, Carrie: 'Curb Your Enthusiasm' tries to go bigger than ever in its return, but feels flat and dated *TV News*.  2.10.2017. Business Insider. Viitattu 4.1.2019. (englanniksi)
5. ↑  Stanhope, Kate: 'Curb Your Enthusiasm' Season 9: All the Details (So Far) *Live Feed*.  17.7.2017. Hollywood Reporter. Viitattu 4.1.2019. (englanniksi)
6. ↑  Holloway, Daniel: ‘Curb Your Enthusiasm’ to Return for Season 10 *TV News*.  4.1.2019. The Variety. Viitattu 4.1.2019. (englanniksi)
7. ↑  Snierson, Dan: Curb Your Enthusiasm begins filming season 10 *TV News*.  19.10.2018. Entertainment Weekly. Viitattu 4.1.2019. (englanniksi)
8. ↑  Stanley, Alessandra: A Tale Told by a Loser, Chock-Full of Failure *Arts - Television*.  9.8.2013. *The New York Times*. Viitattu 7.1.2017. (englanniksi)

Aiheesta muualla
----------------

* *Curb Your Enthusiasm* Internet Movie Databasessa. (englanniksi)
* HBO – Curb Your Enthusiasm (Arkistoitu – Internet Archive) (englanniksi)
* Jäitä hattuun (Yle).